Referat af generalforsamling i Billund Tennisklub 


Generalforsamlingen blev afholdt onsdag den 25. februar 2025 kl. 18.30.
16 deltagere. 
Dagsorden iflg. vedtægter. 

Morten Theider bød velkommen til den årlige generalforsamling.


1. Valg af dirigent
Erik Enggaard blev valgt til dirigent og startede med at takke for valget samt konstatere, at generalforsamlingen var rettidigt indkaldt via udsendelse af mails til medlemmerne, og at dagsordenen var i overensstemmelse med klubbens love (vedtægter). Dermed er generalforsamlingen lovligt indkaldt og beslutningsdygtig. 


2. Beretning om klubbens virksomhed i det forløbne år
a. Formandsberetning – Morten Theider
Udvikling i medlemstal
Medlemstallet er steget fra 155 i 2024 til 183 i 2025-26 (inkl. minitennis) pr. 25.2.26 - 
der var også stigning fra 2023 til 24. 

Baneklargøring
Lørdag den 22. marts var der baneklargøring med (kun) 10 hårdtarbejdende deltagere, men vi nåede alligevel langt, fordi arbejdet med at skrabe af var gjort på forhånd. 
6 tons grus blev fordelt, og alle baner tromlet 1. gang, hvilket er ret flot. 
Der var et par udfordringer, bl.a. ville tromlen ikke starte, før der blev skiftet tændrør. 
Da vi ville sætte net op på bane 1, sprang wiren, og vi måtte hurtigt skaffe et nyt net. Udskiftning af nogle lines blev prioriteret igen i år. Lidt bøvlet og tidskrævende, men besværet værd.

Standerhejsning og Tennissportens dag
Fandt sted lørdag den 3. maj med færre deltagere end sædvanligt – ca. 20 stykker– vi kunne sagtens være flere - til mousserende vin, spil og pølser. Vi må overveje nye tiltag for at øge deltagerantal. Vejret var ok. 

Juniortræning
Der var rigtig stor tilslutning. Der var oprindeligt tilmeldt 25 kl. 16.30, og 25 kl. 17.45, så vi måtte forøge antallet af pladser og endte med hele 63 juniorer mod 45 i 2024, hvilket vi godt synes, vi kan være stolte af. Det endte med at være en fantastisk sæson. Igen var der mange fra ISB. 
Trænerstaben blev udvidet undervejs, og der blev også afviklet et hjælpetrænerkursus i august. 
Der er stor ros til alle trænere for en positiv indstilling.  

Toddlers – et pilotprojet for børn op til 6 år
Manuel Rodriguez var idémanden og har ydet en stor indsats for, at det blev en succes. Han har fået hjælp fra en række forældre.
Der var 16 tilmeldte. Sæsonen sluttede med en festdag, hvor klubhuset var pyntet, og der var mad og drikke. Alle børnene fik medalje, diplom og T-shirt med navn til stor glæde for dem alle og til fornøjelse for os. 
Stor tak til trænere og forældre.

Træning for turneringsspillere og øvede
Alex klarede - med støtte fra de øvrige tilmeldte - opgaven med træning for turneringsspillere og øvede.  Her var 8 tilmeldte. 

Felipe og Manuel tilmeldte sig en JTU turnering, og da Manuel blev skadet, måtte Sebastian assistere, og de vandt puljen. Flot resultat.  

Træning for letøvede
Morten og Carina trænede holdet for letøvede, hvor der var 11 deltagere mod 5 i 2024, så også her så vi en øget tilslutning. Det er et homogent hold med god gejst. 

Klubaften 
Der var klubaften onsdag, hvor man bare kan møde op, og hvor vi så spiller singler og doubler, men hvor der også er instruktion for øvede og letøvede, hvis det ønskes. 
Især efter sommerferien var der beskedent fremmøde. Der var også nogle gange, hvor der var folk på alle baner.
Jette nævnte, at det hjælper på fremmødet, hvis medlemmerne ”punker” hinanden lidt og får hinanden med. 

Voksenintroduktion
Folmer stod for voksenintroduktion med 13 deltagere på et hold inden sommerferien, og 5 på et hold efter ferien ift. hhv. 8 og 3 i 2024. Efterårsholdet fik vi først startet op et stykke ind i sæsonen – måske lidt for sent. 

Rundstykker og tennis v/Carina og Dorte
I maj, juni og august starter vi søndag morgen med kaffe og rundstykker og spiller derefter tennis. Nogle gange var der fornuftigt fremmøde, nogle gange var der ingen -bl.a. også pga. dårligt vejr.  
Vi forsøger igen i 2026.  Måske også med familietennis.

Ældretennis
Der var desværre kun få deltagere, især sidst på sæsonen, hvor vi var nede på 3 – Inger Pagh kører det videre onsdag formiddag.






Referat af generalforsamling i Billund Tennisklub - fortsat 

[bookmark: _Hlk97741549]Klubmesterskaber 2025
30-31. august blev der afviklet klubmesterskaber i single: 
Damesinglen endte desværre med at blive aflyst, da en af deltagerne fik en skade, og vi derefter var nede på så få deltagere, at det ikke længere gav mening.   
I herresingle blev der fundet en ny mester, da Lars Jørgensen slog Andreas Wittich i finalen. Det er første gang i 12-13 år, at Tahir ikke vandt (han nåede semifinalen).  
Der var 15 deltagere i herresingle, så der blev spillet 1/8 finaler allerede onsdag. 

Anouk Schumacher	& Inger Pagh vandt i damedouble med Carina Wegge Theider & Stephanie Mesker-Scheepers som nr. 2.

I herredouble gik titlen til Carlos Ardissoni & Hans Henning Johannsen foran Sebastian Jespersen og Tobias Graversgaard Jensen. 

Endelig blev der søndag den 7. september spillet turnering i mixed double, og den blev vundet af Anouk Schumacher & Bent Christensen med Stephanie Mesker-Scheepers & Sebastian Jespersen på 2. pladsen. 

Det var et par (meget) sene afbud - hvilket er ærgerligt, men kan være svært helt at undgå. Det giver ekstra arbejde til de turneringsansvarlige, så vi håber at undgå det fremover.  

Det var nogle fine dage, vejret var ok, selv om den nye formand ikke har helt så gode forbindelser til vejrguderne som den tidligere. 

Der var mange spændende kampe og go’ tennis og især GO’ stemning. Vores medlemmer bakker op om mesterskaberne og turneringerne med entusiasme. 
Det er dejligt at se! 

Der var flotte præmier fra Vinspecialisten til 1. og 2. pladserne. 

Minitennis er omdøbt til Skumtennis 
Skumtennis starter i uge 43 (efter efterårsferien).
Vi kan ikke annoncere tider til indendørs, før der har været afholdt halfordelingsmøde.
På halfordelingsmødet fik vi mulighed for at få to haltider i ISB-hallen: Mandag fra kl. 16.00-17.30 og torsdag fra kl. 19.30-21.30.
Da vi fik en så tidlig tid mandag, valgte vi at bruge den på ungdomssiden. 
Vi startede med 8 toddlers. Nu er der også juniorer. 
Manuel, Stephanie og Anouk har stået for træning af toddlers og juniorer, og det har været en stor succes med mange tilmeldte. 
Stor tak til trænere og forældre for, at det er blevet en succes.

Sidste år var der 3 deltagere til minitennis. I år er der 27 tilmeldte torsdag aften kl. 19.30-21.30. Der er også deltagere fra Grindsted. Kun pladsen sætter begrænsning. Og det er sjovt. 

Og til dem, der mener, at skumtennis ikke er godt for teknik, formkurve etc.: 
I tager ganske enkelt fejl.
Her er f.eks. hvad AI siger om skumtennis:
Skumtennis er en intensiv indendørs ketsjersport, der spilles med bløde skumgummi-bolde og almindelige tennisketsjere, typisk på badmintonbaner med sænkede net. Det er ideelt til vintersæsonen for alle aldre, da det forbedrer teknik og kondition i et hurtigt tempo. 
Det anbefales desuden af JTU, DTF og DGI.

Nedlukning
Vi var en 4-5 stykker, som brugte nogle timer på at lukke klubhus og baner den 20.10.

Skumtennis-turnering i Billund Idrætscenter
Den 31.1. forsøgte vi os med et skumtennisstævne. Der var 27 deltagere, fordelt på mange aldersgrupper, fra Kolding, Silkeborg, Herning og Billund. Vi fik heldigvis hjælp af en stævneleder fra Ribe, da flere i bestyrelsen desværre var ramt af sygdom på dagen. 
Det var en stor succes, vi fik positive erfaringer, så vi prøver nok igen og håber på endnu flere deltagere. 

Ansøgning om tilskud til ny boldmaskine
Vi har indsendt ansøgning til DGI’s foreningspulje (som uddeler 50 mio. kr.) om tilskud til ny boldmaskine, som koster 50-60.000 kr. Der går dog nogle måneder, før vi får svar. 

Afslutning. 
Morten takkede også bestyrelsen for godt samarbejde i sæsonen.
Han sendte desuden en rigtig stor tak til alle i og omkring klubben, som på den ene eller anden måde har bidraget til, at sæsonen blev så flot. Uden jeres indsats ville Billund Tennisklub ikke kunne fungere. 
Der hersker en positiv ånd, og Morten er stolt af klubben! 

Beretningen blev godkendt.


3. Aflæggelse af revideret regnskab – v/Morten (da Lars var ramt af influenza)
Indtægter er steget fra 215.964 kr. i 2024 til 240.258 kr. i 2025 mest pga. højere kontingent indtægter (stigning på næsten 24.000 kr.) og højere kommunalt tilskud. 
Desuden en lille indtægt fra skumtennis. 
Udgifter er faldet fra 216.034 til 204.457 kr. bl.a. pga. færre udgifter til kursus og baneudgifter. Der har været udgifter til trænertøj og ketsjere og bolde. Desuden er der købt materialer til Toddler tennis, som også kan bruges til juniorer og voksenhold. 

240.258 kr. i indtægter og 204.457 kr. i udgifter giver et overskud på 35.801 kr. 
Der var budgetteret med 5.000 kr. 

Egenkapital er derfor øget med overskuddet - fra 316.764 til 352.565 kr. 

Regnskabet blev godkendt af generalforsamlingen.

4. Indkomne forslag 
Ingen indkomne forslag.


5. Evt. valg af formand
Formanden var på valg og blev genvalgt.

6. Valg af øvrige bestyrelsesmedlemmer
På valg var Lars Straarup Hauptmann og Dorte Kristensen, som blev genvalgt.
Bestyrelsen foreslog Stephanie Mesker-Scheepers og Anouk Schumacher, som blev valgt.
Desuden ønskede Manuel Rodriguez at stille op og blev valgt.
Felipe Delgado, Stephen Powell og Alex Diego Aguilar udtræder af bestyrelsen.
Bestyrelsen konstituerer sig efterfølgende. 

7. Valg af suppleanter
Suppleanter: Bent Christensen blev genvalgt som suppleant. 
Folmer Mikkelsen fratræder som suppleant.


8. Valg af revisor 
Erik Enggaard blev genvalgt som revisor.


9. Planer for den kommende sæson, herunder aktivitetsplan og budget
Inden for den nærmeste fremtid vil vi indkalde til trænermøde – vi får sandsynligvis brug for flere trænere, hvis den nuværende udvikling fortsætter. 

Vi håber, baneklargøring kan lade sig gøre 21. marts, ellers gør vi det den 28. marts.

Vi fortsætter mere eller mindre med de samme aktiviteter, Letøvede mandag, Juniortræning tirsdag, ældretennis onsdag formiddag og klubaften onsdag aften, voksenintro torsdag. Til vinter må vi afvente tildeling af haltider, men håber på skumtennis ungdom mandag og senior torsdag aften. 

Der blev spurgt, om der var nyt om, at vi ikke kan blive på Skovparken 220 – 
selv om Hugo ofte skriver noget på Facebook. Det er der ikke. 
Opfordring til alle: lad være med at klikke på det, da det så popper op i algoritmen. 

Johs spurgte, hvor mange turneringer, der var planlagt for junior i den nye sæson: 
Vi har planlagt to gange TidTour.  





10. Eventuelt 
Emilia bad om, at trænermøde bliver afholdt efter kl. 18, da hun arbejder sent.  

Jette foreslog, at vi arrangerer en (eller flere) ture til Kolding til vinter for at spille på en rigtig tennisbane. Jette vil gerne være med til at arrangere. En rigtig god idé!

Stephanie vil gerne have flere teenagere i gang. Er der nogen, der har forslag til, hvordan man gør det? For nogle år siden samlede Johs nogle teenagere, med pizza og musik. 
Johs mener, at det gør en forskel, at de får lov at være for sig selv


Dirigenten takkede for god ro og orden på mødet. 

Formanden sagde tak til dirigenten og erklærede mødet for hævet. 




































Short Summary in English 
155 members in 2024, 183 in 2025-26 (including foam tennis) at 25th February.
Activities during the year
Preparation of the courts: 22nd March, 10 participants worked hard.
Raising of the flag (Official opening): 3rd May, where approx. 20 members showed up for wine, sausages etc. 
Juniors) We had to create more spots for the juniors. There was a total of 63 junior players. Thank you to the coaches for a positive attitude.
Toddlers: Manuel had the idea and put in a great effort to make it a success with the help of some parents: 16 toddlers. The season ended with a party, where the clubhouse was decorated, and there was food and drinks. All kids got a medal, a diploma and a 
T-shirt with their name, which made them very happy. 
Thank you to the coaches and to the parents. 

Experienced players and tournament players: 8 players were coached by Alex. 
Intermediate players – 11 players were coached by Morten and Carina on Mondays.
Club Night Wednesday: not that many people showed up. 
Introduction for grown-ups: Folmer had a class of 13 players in Spring and 5 in Autumn (8 and 3 respectively in 2024).
Tennis for the Elderly: Wednesday morning – Inger Pagh was responsible. 

Foam tennis: AI says: ‘Ideal in winter for all ages, improves technique and fitness at a fast pace. This Winter 27 members signed up for foam tennis Thursday, including some from Grindsted. 
Monday: Manuel, Stephanie, and Anouk were in charge of coaching many toddlers and junior players. Thank you to coaches and parents, who made it a success. 

Rolls and Tennis on Sundays varied – sometimes many participants, sometimes none. 

Club Championships: 15 participants in Men’s single – won by Lars Jørgensen against Andreas Wittich. For the first time in 12-13 years Tahir did not win (he got to the ½ final)
Women’s single got cancelled due to an injury and too few participants.
Club Tournament: Men’s double: Carlos and Hans Henning with Sebastian and Tobias as runner up. 
Women’s Double: Anouk and Inger, Carina and Stephanie runner up. 
Mixed Double: Anouk and Bent with Stephanie and Sebastian as runner up. A couple of very late annoying cancellations gave extra work to the management of the tournament. 
Closing of the courts: We shut down the club house and the courts on 20th October.
The Annual report: 
Income DKK 240,258, expenses DKK 204,457 = a profit of DKK 35,801. Budget 5,000. 
Election to the Board: 
Lars Straarup Hauptmann and Dorte Kristensen were re-elected. 
Stephanie Mesker-Scheepers, Anouk Schumacher, and Manuel Rodriguez are new members of the Board.
Substitute: Bent Christensen. 
Plans for 2026: We hope to be able to prepare the courts, 21st March, otherwise 28th March. Same activities as in 2025 (more or less).
